Standard se 'dinamiet' slaggereed | Netwerk24
Standard se 'dinamiet' slaggereed
Die nuwe gesig by Standard, Brümilda Swartbooi.Foto: Nasifa Sulaiman
Brümilda Swartbooi (22), 'n boorling van George, het hierdie week by die Standard se redaksiespan as algemene verslaggewer aangesluit.
Brümilda sê sy poog om doelgerig dié nuwe uitdaging in haar lewe aan te pak.
"Ek skram nie weg van 'n uitdaging of geleentheid nie," sê sy.
Sy het aan die Hoërskool Outeniqua, bekend as die Kwaggas, in George gematrikuleer. Daarna het sy haar BA-graad in kommunikasiekunde aan die Universiteit van die Vrystaat verwerf.
Brümilda beskryf haarself as dapper, skeppend en semi-snaaks. Sy is nie nuut in die bedryf nie, haar naamreël het voorheen by haar berigte in die gemeenskapskoerant George Herald in haar tuisdorp verskyn.
Brümilda sal skolenuus, onderwyssake, organisasies sonder winsbejag, kerke, godsdienssake en gemeenskapsnuus behartig.
Sy sê sy is slaggereed vir die nuwe uitdaging,
"Met my onderhoud met Marlene Jordaan, Standard se redakteur, en Stefan Kolver, uitgewer, het ek reeds beklemtoon dat 'n gemeenskapsjoernalis die belange van die mense in die gemeenskap op die hart moet dra. Mense hou immers daarvan om hulself in die koerant te sien," voeg sy by.
"Ek sien uit om stories oor die Valleiers te skryf en 'n reputasie op te bou as 'n merkwaardige gemeenskapsjoernalis. Ek is fyn, maar soos die bekende gesegde lui, 'dinamiet kom in klein pakkies'," sê Brümilda.